Postnord i nyt blodrødt minus: Taber 180 mio kr. i tredje kvartal

Virksomheder Eksklusivt for kunder

Pengene bliver ved med at fosse ud af kassen i den dansk-svenske postgigant Postnord.



Det viser selskabets nye regnskab. Alene i tredje kvartal var bundlinjen blodrød med et tab på 224 mio svenske kroner - eller knapt 180 mio danske kroner.



Dermed er det til dato tabt 544 mio. svenske kroner i år - eller omkring 435 mio. danske kroner. Det er over dobbelt så meget som sidste år, hvor Postnord kun havde blødt 208 mio. svenske kroner til dato.



Danmark er katastrofeområde



Hvis man splitter det op på Danmark og Sverige, er det tydeligt, at Danmark er rent katastrofeområde for Postnord.



Den danske del af forretningen har nemlig et underskud på hele 315 mio. svenske kroner på selve driften i tredje kvartal, og år til dato er der tabt hele 1,062 mia. svenske kroner.



Det svarer til henholdsvis 250 og 849 mio. danske kroner i driftstab i Danmark i de to perioder.



I Sverige går det lidt bedre - men ikke noget, der skal fejres med krebsegilder og snaps.



Svenskerne har nemlig tabt 7 mio svenske kroiner på selve driften i tredje kvartal. Det gnaver lidt af driftsoverskuddet, der lander på 226 mio. kr. for år til dato hinsidan.



Lang tid med kæmpe underskud



Postnord har længe kørt med blodrøde regnskaber, fordi digitaliseringen fører til store fald i antallet af breve.



Derfor måtte Postnord ud med hatten i marts, hvor man efterpurgte en redningsplan, der ville koste ejerne 2,3 mia. kr.



Ejerne Danmark og Sverige, der ejer henholdsvis 40 og 60 pct. af aktierne, har siden skændtes i otte måneder om regningen.



Redningsaftale sidste fredag



Sidste fredag lykkedes det dog de to lande at forhandle en redningsplan til 1,7 mia. kr. på plads.



Regningen blev fordelt sådan, at Danmark skyder 1,4 mia. kr. ind i Postnord, mens svenskerne kun bidrager med 300 mio. kr.



Det er dog som nævnt også den danske del af forretningen, der giver massive tab, og samtidig er det afskedigelse af danske embedsmænd, der koster dyrt.



1,2 mia kr til tjenestemænd



Der er ansat 3000 tjenestemænd i den danske del af Postnord, og hele 1,2 ud af de 1,4 mia kr. fra den danske statskasse skal netop gå ned i tjenestemændenes lommer i forbindelse med kommende fyringer.



Når Danmarks og Sveriges indskud kun når op på de 1,7 mia. kr. ud af de 2,3 mia. kr., som Postnord selv vurderer er nødvendige for at stoppe hullerne, så betyder det med andre ord, at Postnord skal ud at låne resten af pengene, altså omkring 600 mio. kr.

